Până în luna august, judeţul Bihor va avea o hartă interactivă cu fermele locale şi produsele lor, anunță Bihoreanul. Harta va avea în spate o bază de date cu toţi producătorii agricoli din judeţ.
„În momentul de faţă, lucrăm la întocmirea unui registru electronic al fermierilor şi procesatorilor, mari şi mici, din Bihor. Registrul va cuprinde denumirea fermei, proprietarul, tipul de fermă, vegetal sau zootehnic, şi dacă la nivelul acesteia se face procesare sau comercializare de produse”, a declarat joi directorul Oficiului Judeţean pentru Finanţarea Intervenţiilor în Agricultură din Bihor, Cristian Buzlea.
Potrivit acestuia, registrul electronic va sta la baza viitoarei hărţi interactive cu fermele din judeţ.
Harta va fi încărcată inclusiv cu imagini din fermele bihorene.
La nivelul judeţului Bihor, OJFIR a finanţat în ultimii ani dezvoltarea a peste 3.000 de firme de diferite dimensiuni.
Numărul efectiv al producătorilor agricoli este, însă, mult mai mare şi se va şti mai exact la finalizarea registrului electronic.